SABUY เล็งเปิดตัว 2 เหรียญดิจิทัล เดินหน้าขยายลงทุน-ร่วมพันธมิตรต่อเนื่อง
SABUY โชว์ผลงานไตรมาส 1/65 กำไรโตแรง 219% แตะ 107 ลบ. หลังรายได้เพิ่มขึ้น เล็งเปิดตัว 2 เหรียญดิจิทัล “SPEEDKUB-FiiT token ” พร้อมเดินหน้าลงทุน-ร่วมพันธมิตรต่อเนื่อง หนุนธุรกิจเติบโตยั่งยืน
SABUY โชว์ผลงานไตรมาส 1/65 กำไรโต 219% แตะ 107 ลบ. หลังรายได้เพิ่มขึ้น เล็งเปิดตัว 2 เหรียญดิจิทัล พร้อมเดินหน้าลงทุน-ร่วมพันธมิตรต่อเนื่อง
10 พ.ค. 2565

นายณรงค์ชัย ว่องธนะวิโมกษ์  ประธานเจ้าหน้าที่บริหารฝ่ายบัญชีและการเงิน บริษัท สบาย เทคโนโลยี จำกัด (มหาชน) หรือ SABUY เปิดเผยถึงผลประกอบการไตรมาส 1/2565 ว่า บริษัทมีรายได้รวม 735 ล้านบาท เพิ่มขึ้น 371 ล้านบาท หรือ 102 % เมื่อเทียบกับช่วงเดียวกันของปีก่อน มีกำไรขั้นต้น 226 ล้านบาท เพิ่มขึ้นจากช่วงเดียวกันของปีก่อนคิดเป็น 33% และมีกำไรสุทธิ 107 ล้านบาท เพิ่มขึ้นจากช่วงเดียวกันของปีก่อนที่ 73 ล้านบาท หรือเพิ่มขึ้น 219% เป็นไปตามเป้าหมายรายได้เพิ่มขึ้น 1 เท่า และกำไรเพิ่มขึ้น 2 เท่า ตามแถลงเมื่อเปิดธีม SABUYVERSE เมื่อช่วงต้นปีที่ผ่านมา
“โดยบริษัทสามารถสร้างรายได้อย่างต่อเนื่อง จากธุรกิจโซลูชั่นส์ รวมถึงช่องทางการขายและบริการ (Solutions and Channels) ผ่าน Drop-off ต่างๆ และธุรกิจการขายสินค้าและผลิตภัณฑ์ (Retail) ผ่านทาง PTECH ในขณะที่สามารถเพิ่มประสิทธิภาพการบริหาร โดยการคุมค่าใช้จ่ายได้ดีจากการควบรวมกลุ่ม Drop-off หลายแบรนด์เข้าด้วยกันเมื่อช่วงต้นปี เช่น The Letter Post, Point Express, PaysPost, ตลอดจนการนำบริษัทอื่นๆ เข้ารวมกลุ่ม เช่น CitiSoft, ForthSABUY, TeroSABUY, PFS, ฯลฯ” นายณรงค์ชัย กล่าว
ทั้งนี้ กำลังนำบริษัทที่ลงทุนไว้แล้วให้เข้ามาในกลุ่มในช่วงไตรมาส 2/2565 โดยมี บริษัท แอ็ดวานซ์อินฟอร์เมชั่นเทคโนโลยี จำกัด (มหาชน) หรือ AIT, นครหลวงแคปปิตอล, CarFinn, O Capital, LockBox ตลอดจนแนวทางการลงทุนในอนาคตที่จะเกิดขึ้น เช่น บริษัท เธียรสุรัตน์ จำกัด (มหาชน) หรือ TSR , บริษัท ไอซอฟเทล (ประเทศไทย) จำกัด (iSoftel), บริษัท เอส.เค.เมเนจเม้นท์ แอนด์ ซัพพลาย จำกัด (SKM) ทั้งนี้ บริษัทยังร่วมเป็นพันธมิตรอย่างแนบแน่นกับกลุ่ม บริษัท คอมเซเว่น จำกัด (มหาชน) หรือ COM7 ที่เข้ามาถือหุ้นใน SABUY อีกด้วย ทั้งนี้ จากความมุ่งมั่นที่บริษัทได้มีการขยายธุรกิจต่างๆ อย่างต่อเนื่อง
ขณะที่ นายวิรัช มรกตกาล ประธานเจ้าหน้าที่บริหาร สายงานพาณิชย์และการลงทุน SABUY กล่าวถึงกลยุทธ์ด้าน Sustainability ว่า บริษัทได้ดำเนินการควบคู่ไปกับการวางกลยุทธ์ในการเติบโต หรือ Growth Strategy อย่างมีนัยสำคัญ โดยในส่วนของการเติบโตอย่างยั่งยืน หรือ Sustainability Growth นั้น บริษัทได้มีการเสริมสร้างความแข็งแกร่ง ทั้งด้านการพัฒนาบุคลากร การนำเอาเทคโนโลยี และนวัตกรรมมาใช้ในระบบงาน  รวมถึงการปรับปรุงกระบวนการทำงาน การบริหารความเสี่ยง การกำกับดูแลบริษัทที่ดี และการตรวจสอบภายใน ซึ่งทั้งหมดนี้จะเป็นส่วนสำคัญ และมีส่วนช่วยให้ SABUY สามารถเติบโต มั่นคง และยั่งยืนต่อไปในอนาคต
นอกจากนี้ มีการวางแผนบทบาทและการเติบโตของ SABUY Digital ภายใต้ ecosystem ของ SABUY เพิ่มมา เพื่อเสริมความแข็งแกร่งขององค์กรในโลกดิจิตอลด้วยว่า SABUY Digital เป็นผู้ให้บริการด้าน Digital Technology ซึ่งมีความเชี่ยวชาญด้าน Cryptocurrency, NFT, Blockchain Technology, Gamification และ Web 3.0 ซึ่งล่าสุดกำลังจะเปิดตัวเหรียญดิจิทัล ภายใต้คอนเซ็ปต์  “2 Coins 2 Locations” โดยการออกเหรียญพร้อมกัน 2 เหรียญ คือ Speed Kub หรือ CRM token
ส่วนธุรกิจสะดวกส่ง transportation และ e-commerce ภายใต้ SABUY ecosystem และ FiiT token ซึ่งเป็น community token จากการออกกำลังกาย และทำกิจกรรมที่ส่งเสริมสุขภาพ โดยเปิดตัวทั้งสองเหรียญในสองสถานที่ ได้แก่ งาน Money Expo 2022 ณ ชาเลนเจอร์ ฮอลล์ 2-3 บูธ E5 และ งาน Crypto Expo Thailand 2022 ที่ Bitec Bangna บูธ CM04
โดยเหรียญดิจิตอล Speed Kub หรือ CRM token และ FiiT token หรือ community token ได้ออกแบบให้มีช่องทางการโฆษณา ประชาสัมพันธ์ให้กับบริษัทที่เข้าร่วมเป็นพันธมิตร ในการนำโลโก้แสดงในเว็บไซต์ของ speedkub.io fiittoken.io SABUYdigital.com และในแอปพลิเคชันที่มีชื่อว่า speedkub และ fiittoken พร้อมกันนี้ยังได้นำโลโก้หรือแบนเนอร์ในเกมส์ FiiT Run ไปแสดงที่บูธของงาน Money Expo 2022 และ Crypto Expo 2022 อีกด้วย
สำหรับในงาน นอกจากเรื่องการมี Airdrop เพื่อแจกเหรียญ ยังมีกิจกรรมอื่นๆ โดยมีการแจก Speed Kub เพิ่มสำหรับการส่งพัสดุผ่าน SABUY Speed ในขณะที่ FiiT token จะได้เพิ่มจากการเข้าร่วมเกมส์ FiiT Run ซึ่งเป็นเกมส์ที่ใช้เพียงกล้องจากโทรศัพท์มือถือ พร้อมเทคโนโลยี การตรวจจับการเคลื่อนไหวร่างกาย เพื่อการตรวจจับการเดิน (Walk) การวิ่งเหยาะ (Jog) หรือ การวิ่ง (Run) โดยระหว่างการเล่นเกมส์ แต้มสะสมจะแปลงเป็น FiiT token ซึ่งทั้งสองแพลตฟอร์ม Speed Kub หรือ CRM token และ FiiT token หรือ Game token จะสามารถใช้การ (Burn) ที่สะสมภายในทั้งสองงาน เพื่อแลกรับของสมนาคุณแลกรับของสมนาคุณได้ อาทิ หน้ากากผ้า 3D Mask, เสื้อ Speed Kub ที่ตู้ขายสินค้าเวนดิ้งพลัส ภายในงานได้เช่นกัน
“นอกจากนี้ผู้ที่สนใจยังสามารถซื้อ NFT หรือ Non-Fungible Tokens ในรูปของไข่มีจำนวน 4 แบบ ให้เลือกสะสมเพื่อรอลุ้นฟักเป็นตัวในช่วงเดือนกรกฎาคม หรือหากต้องการลุ้นรับ NFT เพิ่มเติมยังสามารถลงทะเบียนเพื่อลุ้นรับสิทธิพิเศษต่างๆ ในอนาคตได้” นายวิรัช กล่าว
อย่างไรก็ตาม บริษัทพร้อมที่จะพัฒนาและก้าวไปสู่หนึ่งในผู้นำ ด้านการพัฒนาเทคโนโลยีด้านการเงิน (Financial Technology) ที่มีระบบ ecosystem ครบวงจรและครอบคลุมที่สุด โดยมุ่งหวังที่จะส่งต่อสินค้า บริการ รวมถึงเทคโนโลยีที่มีคุณค่า และสามารถตอบสนอง ความต้องการได้อย่างตรงจุด เพื่อช่วยยกระดับคุณภาพชีวิตของประชากรไทยให้ดีขึ้นอย่างยั่งยืน
 